**\_\_\_\_\_\_\_\_\_\_\_\_\_\_\_\_\_**

**3- АПТА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ҚАЗҰУ – ҚАЗАҚ ҒЫЛЫМЫ МЕН БІЛІМІНІҢ ҚАРА ШАҢЫРАҒЫ**

**СӨЗДЕРДІҢ БАЙЛАНЫСУ ТҮРЛЕРІ**

**1. Берілген сөздер мен сөз тіркестерінің мағынасын түсініп, сөйлем құраңыз.**

Білім ордасы,әлемдік деңгей,жетекші оқу орны, дербес, ғылыми орталық, өзін-өзі басқару, мәртебесі, қазақ зиялылары, оқу ғимараты, бағыт, мерейтой, университет қалашығы, оқу жүйесі, ұлттық оқу орны.

**2. Мәтінді оқыңыз, аударыңыз, түсінгеніңізді әңгімелеңіз.**

Әлемдік деңгейдегі білім ордаларының бірі саналатын қазіргі әл-Фараби атындағы Қазақ ұлттық университетінің тамыры тереңде, тарихы бай. 1933 жылдың 20 қазанында КСРО Халық Комиссарлары Кеңесі «Қазақстан үшін кадрлар дайындау туралы» арнайы қаулы қабылдайды. Сол құжат негізінде 1934 жылдың 15 қаңтары Қазақ мемлекеттік университетінің ашылған күні болып саналады. Қазіргі таңда университет Республикадағы жетекші оқу орны. 1991 жылы университетке шығыстың ұлы ойшылы Әбу Насыр әл-Фараби бабамыздың есімі берілді. 1993 жылы Президент жарлығымен дербес, өзін-өзі басқаратын мемлекеттік жоғары оқу орны мәртебесін иеленіп, Қазақ мемлекеттік ұлттық университеті болып аталды.

Қазір университеттің 15 факультетінде 20 мыңнан аса студент оқиды. Студенттер үшін 1,5 млн. кітап қоры бар ірі кітапхана, асхана, спорт кешені, дүкен, кинотеатр жұмыс істейді. Бірнеше оқу ғимараттары бар. Негізгі оқу ғимараттары тұрған жерді «университет қалашығы» деп аталады. Қалашықта Ө.А. Жолдасбеков атындағы студенттер сарайы бар.

ҚазҰУ – еліміздің ең ірі ғылыми орталығы. Бүгінгі таңда университетте 2000-нан аса білікті оқытушы жұмыс істейді, олардың ішінде 1000-нан аса ғылым докторы мен кандидаты, 100-ден аса академик пен 50-шақты философия докторлары бар.

Университетте өткен жылдарда Мұхтар Әуезов, Қаныш Сәтбаев, Әлкей Марғұлан секілді алыптар дәріс оқыған.

Бүгіні ҚазҰУ нағыз элиталық жоғары оқу орны – әл-Фараби атындағы Қазақ ұлттық университетіне айналды. Ол көптеген қазақстандық интеллектуалдық, саяси және экономикалық элитаны даярлап шығарды.

Елбасымыздың «ҚазҰУ – бұл Қазақстанның жоғары білім беру жүйесінің іргетасы» деуі тегін емес.

ҚазҰУ – Халықаралық университеттер ассоциациясына мүше. Университет Американың, Еуропаның, Азияның, Африканың 415 университетімен байланыс жасайды. Жыл сайын 70-тен аса студент шет елдің жоғары оқу орындарында білім алады.

Университетте оқу жүйесі үш сатылы: Бакалавриат, магистратура, PhD. 2008 жылдың мамыр айындағы Ғылыми кеңесте 2009-2011 жылдарға арналған университеттің жаңа даму стратегиясы қабылданды. Ол үш бағыттан тұрады. Біріншісі – менеджменттің барлық деңгейін түбегейлі жетілдіру, екіншісі – мамандарды халықаралық талаптарға сай даярлау, үшіншісі – ғылыми-инновациялық инфрақұрылымды жетілдіру. Университет аталған стратегияны біртіндеп жүзеге асыра бастады. Өткен жылы әлемдік тәжірибеде орныққан ИНТРАНЕТ желісіне негізделген оқытудың кредиттік жүйесіне көшті.

**(**Б.Т.Жұмағұлов)

**3. Мына сұрақтар төңірегінде өзара сұқбат құрыңыз.**

1. Университет қай жылы ашылған?

2. Елбасының берген бағасы қандай?

3. Әл-Фараби есімі қай жылы берілді?

4. Университетте қанша факультет бар?

5. Универсиетте қанша студент оқиды?

6. 1933 жылы қандай қаулы қабылданды?

7. Университетте қандай факультеттер бар?

8. Университеттегі оқыту жүйесі туралы не білесіз?

9. Университетте білім беру сапасы қандай деңгейде?

10.Студенттер жатақханамен толық қамтамасыз етіле ме?

**Сөздердің байланысу түрлері**

**Қазақ тіліндегі сөздердің өзара байланысу түрлерінің бес түрі бар:**

1. қиысу;
2. матасу;
3. меңгеру;
4. қабысу;
5. жанасу.

**Қиысу.** Бастауыш пен баяндауыштың жіктік жалғауы арқылы бір жақта және 1-3 жақтарда жекеше, көпше түрде байланысуын қиысу дейміз. Мысалы, Мен студентпін, сен оқытушысың, Ол университеттен шықты.

**Матасу.** Ілік септік жалғаулы сөз бен тәуелдік жалғаулы сөздердің байланысу түрін матасу деп атайды. Мысалы, Білімнің ордасы, Шығыстың ұлы ойшылы, Еліміздің ең ірі ғылыми орталығы.

**Меңгеру.** Басыңқы сыңар мен бағыныңқы сыңардағы сөздің атау мен іліктен басқа септік жалғауларының біреуі жалғану не шылауы арқылы байланысу түрін меңгеру деп атайды. Мысалы, Университетке қарай кетіп еді, табысқа жет, орталықтан шық, кітапханашымен сөйлес, оқытушыны тыңда.

**Қабысу.** Сөздердің қатаң орын тәртібі нәтижесінде қатар тұру арқылы байланысу түрін қабысу деп атайды. Мысалы, оқыған адам, үлкен ғимарат, қызық кітап, жақсы сөз, алтын белгі.

**Жанасу.** Сөз бен сөздің орын таңдамай, жақын да, қашық та тұруы арқылы байланысу түрін жанасу деп атайды. Студенттер сарайға қарай кетіп барады. Күн сайын кітапханада кездесеміз. Жаңалықты ғаламтор арқылы біліп отырамыз.

**4. Мәтінге сүйене отырып, сөйлемді толықтырыңыз.**

1. Әл-Фараби атындағы Қазақ ұлттық университеті ... .

2. Әл-Фараби атындағы Қазақ ұлттық университеті – ... .

3. Әл-Фараби атындағы Қазақ ұлттық университетте ... .

4. Әл-Фараби атындағы Қазақ ұлттық университетіне … .

5. Әл-Фараби атындағы Қазақ ұлттық университеттің ... .

6. Әл-Фараби атындағы Қазақ ұлттық университетті – ... .

7. Әл-Фараби атындағы Қазақ ұлттық университетінде ... .

**5. Кестені сөздердің байланысу түрлеріне қарай толтырыңыз.**

|  |  |  |  |  |  |  |
| --- | --- | --- | --- | --- | --- | --- |
| ***№*** | ***Мысалдар*** | ***Қиысу*** | ***Матасу*** | ***Меңгеру*** | ***Жанасу*** | ***Қабысу*** |
| 1. | Жасыл көпір |  |  |  |  |  |
| 2. | Алтын медаль |  |  |  |  |  |
| 3. | 28 қаңтарда «Алау» эстафетасы өтті. |  |  |  |  |  |
| 4. | ҚазҰУ әр жыл сайын тоқтаусыз дамып келеді. |  |  |  |  |  |
| 5. | Қолданысқа берілді |  |  |  |  |  |
| 6. | Жұмысқа тартылғандар |  |  |  |  |  |
| 7. | Әл-Фараби кітапханасы |  |  |  |  |  |
| 8. | Университет қалашығы |  |  |  |  |  |
| 9. | Студенттер сарайы бар |  |  |  |  |  |
| 10. | Мен сенемін |  |  |  |  |  |

**6. Мына сөзжұмбақты шешеңіз. (Сызба сызу керек)**

1. Баланың әкесі. Қандай тіркес? (6)
2. Меңгерудегі жоқ септік. (4)
3. Пысықтауыштық және толықтауыштық (5)
4. қатынас ұқсастығы.
5. Бағыныңқы сыңарға сұрақ қой: менде бар? (5)
6. Сөздің мағынасын зерттейтін сала. (7)
7. Жіктік жалғауының 2-ші жағы. (3)

**7. Мына мақал-мәтелдерді толықтырыңыз.**

1. Білекті бірді жығар, ... ... ... . ..., білім – ырыс қазығы. Білімді өлсе, қағазда аты қалар, ... . ... , білім – өмір шырағы. Оқу – білім бұлағы, ... ... ... . ... ... ... , білімсіз күнің жоқ. Білімдіден ақыл шығар, ... ... ... ... .

**Керекті сөздер:** Білім өмір шырағы, ақылды қарттан нақыл шығар, оқу білім азығы, оқусыз білім жоқ.

**8. Cұрақтарды топ болып талқылаңыз.**

1. Әл-Фарабидің қандай еңбектерін білесіз?

2. Университет жетістіктері туралы не білесіз?

3. Университет таңдауыңызға кім себепкер болды?

**9. Сөйлемдерді сәйкестендіріңіз.**

1. Бүгінде ҚазҰУ тек республикалық жоғары оқу орыны ғана емес, ... .
2. Әрбір студент өзін болашақ маман ретінде іштей қалыптастырып, ...
3. Кредиттік технологияның мәні – академиялық бағдарламалардың икемділігі мен әрбір студент үшін ... .
4. 2008 жылы университетте бірінші рет бакалавриаттағы 2726 пән қамтылатын 60 мамандық үшін... .
   * Қазақ және орыс тілдерінде элективті курстардың каталогтары қалыптастырылды.
   * Болашақ өсу жолын алдын-ала болжап, жұмыс берушілер талап ететін дайындау бағдарламаларының өзгермелі бөлігін өзі жасайды.
   * Орталық Азия аймағындағы әлемдік білім беру кеңістігіне беделді енген халықаралық білім беру орталығы ретінде дамып жатыр.
   * Оқудың жеке траекториясын таңдау мүмкіндігінде.
5. **Cөздерді байланысу мағынасына қарай сәйкестендіріңіз және мәнін түсіндіріңіз.**

|  |  |
| --- | --- |
| Теңдессіз  жұмысқа  ол даярлап  алыптар  ҚазҰУ – ірі  еліміздің  ҚазҰУ-дың  қолданысқа  тиімділігін | тамыры  оқыған  орталығы  берілді  арттыру  тартылғандар  көшбасшы  шығарды  ғылыми орталық |

**11. Төл сөзді төлеу сөзге айналдырыңыз.**

«Адамзаттың әрбір ісі тек ақылмен және білімге негізделіп істелсе ғана алға басады. Ақыл оқу арқылы өседі және білім де оқу арқылы беріледі. Тек сауатты халық қана табысқа жетуі мүмкін», - дейді Н.Г. Чернышевский.

Л.Н. Толстой: «Болашаққа жарамды адамды тәрбиелеу үшін, оларды

тамаша жетілген азамат етіп тәрбиелеу қажет. Тек сонда ғана тәрбиеленуші өз ортасында өмір сүретін ұрпақтың лайықты мүшесі бола алады»,- деді.

**Екі ғұламаның айтар ойы не? Ғұламалардың ойынша сауатты халық, тамаша азамат қандай болуы керек?**

**12. Мына мәтін бойынша жұмыс жасаңыз:**

1. Мәтінді түсініп оқыңыз.
2. Мәтінге жоспар құрыңыз.
3. Мәтіннен тірек сөздерді табыңыз.
4. Мәтінді жоспар бойынша әңгімелеңіз.
5. Мәтіннің әр бөліміне сұрақ дайындаңыз.

Әл-Фараби атындағы Қазақ ұлттық университететінде Cambridge, Oxford, Harvard, Stanford, Yale және басқа да шетелдік жетекші ЖОО-лардың оқу бағдарламаларымен деңгейлес 230 бағдарлама енгізілген. Университет бағдарламаларының 90%-дан астамы халықаралық аккредитациаланған ASIIN, AQUIN, AQA, FIBAA сияқты агенттіктермен аккредиттелген. Және әлемнің ең үздік университеттерімен қос дипломдық білім берудің 50-ден аса бағдарламасы жұмыс жасайды. ҚазҰУ Edx (Массачусетс технологиялық университеті) және Coursera (Гарвард университеті) сияқты әлемдік жетекші орталықтардың тәжірибесіне сүйене отырып, ашық онлайн курстарды дайындаумен және жүзеге асырумен айнасылуда. Индустриалды инновациялық даму мемлекеттік бағдарламасы –2 (ИИДМБ-2) кәсіби магистратура бағдарламасы бойынша ҚазҰУ дайындаған курс тәжірибесі серіктес ЖОО-лармен дайындалып жатқан MOOK.kz ұлттық платформасы арқылы Қазақстан мен Орталық Азия территориясына таратылатын болады.

Университет ғалымдары 2015 жылы жалпы қаржы көлемі 4,4 млрд. теңге болатын 500 ғылыми жобаны жүзеге асырды. 2015 жылы университет ғалымдары мен оқытушылары 200 патент алды, соның ішінде 3 халықаралық құжат бар. «Thomson Reuters» пен «Scopus» қорына енетін рейтингтік ғылыми басылымдардағы әрбір үшінші қазақстандық мақала ҚазҰУ ғалымдарына тиесілі. Ғылыми зерттеу жұмыстарының өзектілігінің көрсеткіші саналатын шетелдік ғалымдардың мақалаларындағы сілтемелердің саны 2015 жылы бір жарым есе артты. Бір жылдың ішінде университет ғалымдары мен оқытушыларының жалпы Хирша индексі 1,5 есеге көтерілді.

Бүгінгі таңда ірі өндірістік кәсіпорындарда университет кафедраларының ғылыми-зерттеу алаңдарын құру жұмыстары жүргізілуде. Университетте 75 студенттік инновациялық жоба жүзеге асырылатын 14 студенттік бизнес-инкубатор жұмыс жасауда. UNIFORM халықаралық студенттік жобаның жүзеге асуы – ҚазҰУ студенттерінің ғылыми-зерттеу жұмыстарының халықаралық деңгейде мойындалғандығының дәлелі. Токио университетімен бірге ғылыми-технологиялық наноспутник дайындалып, оны 2017 жылы ұшыру жоспарланып отыр.

Инновацияны дамыту, ғылым-білім-инновациялық өндірісті біріктіріп өнімді коммерциалау ҚазҰУ-ды ел экономикасындағы нақты ғылыми-шаруашылық субъектісіне айналуға мүмкіндік береді. Қаржы-экономикалық менеджмент тиімділігін арттыру мен жетілдіру басым бағыттардың бірі болып отыр. Кампус инфрақұрылым құрылысының екінші кезеңі жүзеге асырылуда. Әл-Фараби кітапханасы, «Жас ғалымдар үйі», «Керемет» студенттерге қызмет көрсету орталығы мен Олимпиада чемпионы Д.Баландин атындағы жүзу бассейні сияқты жаңа ғимараттар қолданысқа берілді. ҚазҰУ-да студенттермен жұмыс жасаудың клубтық жүйесі дамып келеді. Бүгінде 100-ден аса жастар ұйымы мен бірлестіктер ашылған. Соңғы бес жылдың ішінде олардың жұмысына тартылғандардың саны 2,5 есе артып, жалпы саны 9 мың студентке жетті.

«Аl-Farabi university - smart city», «Айналаңды нұрландыр!», «100 кітап», «ҚазҰУ – Гринкампус», «Саламатты дене мәдениеті», **«Мен жастарға сенемін!», «Жасыл көпір –** ұрпақтан-ұрпаққа**» атты**инновациялық тәрбие жобалары жүзеге асуда. Әлеуметтік әріптестік пен кураторлық жұмыстың ҚазҰУ-дағы үздік тәжірибесі бүгінде өзге оқу орындарында қолданылып жатыр.

ҚазҰУ студенттері спорт әлемінде де теңдессіз көшбасшы. Рио-де-Жанейрода өткен 2016 жылғы Олимпиада ойындарына ҚазҰУ-дың 17 студенті қатысып, студент Дмитрий Баландин қазақ спорты тарихындағы Олимпиада ойындарында жүзуден алғашқы алтын медальді қанжығасына байлады. Сонымен қатар Елдос Сметов күміс және Эльмира Сыздықова қола жүлдегер атанды.

Халықаралық әріптестік те белсенді дамып келеді. ҚазҰУ әлемнің 46 елінің ғылыми орталықтарымен және 400 жетекші университеттерімен жемісті еңбек етуде. Оқу орны БҰҰ-ның «Академиялық ықпал» бағдарламасының тұрақты даму бойынша жаһандық хабы және ЮНЕСКО – UNITWIN-нің тұрақты даму бойынша аймақтық хабы болып табылады. ҚазҰУ Орталық Азияда университеттердің халықаралық консорциумына, Clinton Global Initiative University университеттер желісіне және Жібек жолы университеттер альянсына қабылданған жалғыз университет. (Ғ.Мұтанов)

**13. Мәтін бойынша кестені толтырыңыз.**

|  |  |  |  |
| --- | --- | --- | --- |
| V | + | - | ? |
| «Бұрыннан білемін»  *Мұнда студенттер*  *Мәтінде кездескен бұрыннан*  *білетін мәліметтерді келтіреді* | «Жаңа ақпарат»  *Бұл бағанға*  *студенттер осы*  *мәтінде*  *жаңадан білгенін*  *жазады* | «Менің ойлағаныма қайшы, кереғар»  *Мұнда студенттер*  *бұрынғы білімдеріне*  *қарама-қайшы мәтінде келтірілген мәліметтерді келтіреді («мен бұрын басқаша ойлайтынмын, ...»)* | «Келісе алмаймын. Білгім келеді»  *Бұл бағанда студенттер өздері*  *келіспейтін немесе түсініксіз болған, тағы да білгісі*  *келетін мәтіннің тұстарын жазады* |